CELEX: 32022R0585
Language: hu
Date: 2022-04-06 00:00:00
Title: Az Európai Parlament és a Tanács (EU) 2022/585 rendelete (2022. április 6.) a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló 514/2014/EU rendelet, a Menekültügyi, Migrációs és Integrációs Alap létrehozásáról szóló 516/2014/EU rendelet és a Menekültügyi, Migrációs és Integrációs Alap létrehozásáról szóló (EU) 2021/1147 rendelet módosításáról

2022.4.11.   
               
               
                  HU
               
               
                  Az Európai Unió Hivatalos Lapja
               
               
                  L 112/1
               
            
         AZ EURÓPAI PARLAMENT ÉS A TANÁCS (EU) 2022/585 RENDELETE
         (2022. április 6.)
         a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló 514/2014/EU rendelet, a Menekültügyi, Migrációs és Integrációs Alap létrehozásáról szóló 516/2014/EU rendelet és a Menekültügyi, Migrációs és Integrációs Alap létrehozásáról szóló (EU) 2021/1147 rendelet módosításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 78. cikke (2) bekezdésére, 79. cikke (2) és (4) bekezdésére, 82. cikke (1) bekezdésére, 84. cikkére és 87. cikke (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         rendes jogalkotási eljárás keretében (1),
         mivel:
         
                     (1)
                  
                  
                     Az Oroszországi Föderáció 2022. február 24-i Ukrajna elleni inváziója következtében több tagállamba tömegesen áramlottak be az Ukrajnából lakóhelyüket elhagyni kényszerült személyek. Ez ismét fokozottan igénybe veszi a tagállamok sürgős migrációs, határigazgatási és biztonsági szükségletek – amely szükségletek a válság jellegére és dimenziójára tekintettel 2022 után is fenn fognak állni – kezelésére szolgáló pénzügyi forrásait.
                  
               
                     (2)
                  
                  
                     2014. január 1-je óta az Unió migrációs, határigazgatási és biztonsági vonatkozású belügyi politikáját az 516/2014/EU európai parlamenti és tanácsi rendelettel (2) létrehozott Menekültügyi, Migrációs és Integrációs Alapból, valamint az 515/2014/EU európai parlamenti és tanácsi rendelettel (3) létrehozott, a külső határok és a vízumügy pénzügyi támogatására szolgáló eszközből álló Belső Biztonsági Alapból, továbbá az 513/2014/EU európai parlamenti és tanácsi rendelettel (4) létrehozott, a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközből (a továbbiakban: a 2014–2020-as belügyi alapok) származó finanszírozás támogatja.
                  
               
                     (3)
                  
                  
                     A 2014–2020-as belügyi alapok végrehajtási időszakát egy évvel meg kell hosszabbítani, annak lehetővé tétele érdekében, hogy a tagállamok teljes mértékben felhasználhassák az e programokból fel nem használt összegeket, és szükség esetén gyorsan felülvizsgálhassák programjaik végrehajtását az Ukrajna elleni invázióból eredő, előre nem látható kihívások kezelése érdekében.
                  
               
                     (4)
                  
                  
                     Nagyobb rugalmasságot kell biztosítani továbbá az 516/2014/EU rendelet alapján előirányzott források felhasználása terén, mivel az említett rendelet jelenleg nem teszi lehetővé, hogy a 2014–2020-as programozási időszakban fel nem használt összegeket felhasználják az Ukrajna elleni invázióból eredő sürgető szükségletek kezelésére.
                  
               
                     (5)
                  
                  
                     Az 514/2014/EU európai parlamenti és tanácsi rendelet (5) megállapítja a 2014–2020-as belügyi alapok végrehajtására vonatkozó általános szabályokat, többek között a kiadások finanszírozása és a végrehajtási időszak tekintetében. Az említett szabályok a tagállami kifizetések támogathatóságát legkésőbb 2023. június 30-ig teszik lehetővé, és a végrehajtási időszak végeként 2023. december 31-ét jelölik meg.
                  
               
                     (6)
                  
                  
                     2021. január 1-jén kezdődött meg a 2021–2027-es időszakra vonatkozó többéves pénzügyi keret alá tartozó, a migráció és a határigazgatás területére vonatkozó alapok megújított csomagjának alkalmazása, az (EU) 2021/1147 európai parlamenti és tanácsi rendelettel (6) létrehozott új Menekültügyi, Migrációs és Integrációs Alap, az (EU) 2021/1148 európai parlamenti és tanácsi rendelettel (7) létrehozott határigazgatás és vízumpolitika pénzügyi támogatására szolgáló eszköz, valamint az (EU) 2021/1149 európai parlamenti és tanácsi rendelettel (8) létrehozott Belső Biztonsági Alap (a továbbiakban: a 2021–2027-es belügyi alapok) formájában.
                  
               
                     (7)
                  
                  
                     Bár a 2021–2027-es belügyi alapok 2021. január 1-jétől visszamenőlegesen alkalmazva 2021. július 15-én hatályba léptek, még nem kerültek jóváhagyásra az összes tagállam programjai.
                  
               
                     (8)
                  
                  
                     Annak érdekében, hogy biztosítani lehessen a 2014–2020-as és a 2021–2027-es belügyi alapok szakpolitikai célkitűzései végrehajtásának folyamatosságát, valamint hogy lehetővé váljon a 2014–2020-as és a 2021–2027-es programozási időszakok közötti zökkenőmentes átmenet – ezáltal minimálisra csökkentve a tagállamok adminisztratív terheit –, bizonyos átfedésekre van szükség az említett finanszírozási eszközök végrehajtása között. Ezt a szükségletet a 2021–2027-es belügyi alapok és az (EU) 2021/1060 európai parlamenti és tanácsi rendelet (9) kifejezetten elismerik, amelyek 2021. január 1-jétől lehetővé teszik a kiadások visszamenőleges elszámolhatóságát.
                  
               
                     (9)
                  
                  
                     A 2014–2020-as belügyi alapok és a 2021–2027-es belügyi alapok közötti szakadék áthidalását célzó rendelkezések ellenére a 2014–2020-as belügyi alapok végrehajtásának végső időpontja és a 2021–2027-es belügyi alapok programjai jóváhagyásának várható időpontjai azzal a kockázattal járnak, hogy a tagállamok jelentős finanszírozási hiánnyal szembesülnek. Ez a finanszírozási hiány a lakóhelyüket elhagyni kényszerült személyek Ukrajnából való tömeges beáramlását követően a tagállamok migrációs és határigazgatási tevékenységeikre nehezedő további nyomás miatt likviditási problémákhoz vezethet.
                  
               
                     (10)
                  
                  
                     A jelentős finanszírozási hiány kockázatát tovább súlyosbítja, hogy a 2014–2020-as belügyi alapok a költségvetési kötelezettségvállalások végrehajtására vonatkozóan rövidebb ciklust követnek (a továbbiakban: az N+2 szabály), amely nem igazodik a megosztott irányítás alá tartozó más uniós finanszírozási eszközökhöz – például a kohéziós alapokhoz –, amely esetben hosszabb végrehajtási időszak alkalmazandó (a továbbiakban: az N+3 szabály). Az (EU) 2021/1060 rendeletben meghatározottak szerint a 2021–2027-es belügyi alapokra az N+3 szabály alkalmazandó. Az N+3 szabály szerint az N. évben tett valamely kötelezettségvállalást az N+3. év december 31. előtti előfinanszírozással és időközi kifizetési kérelmekkel azonos összeggel kell fedezni (például egy 2014-ben tett kötelezettségvállalást teljes mértékben fedezni kell 2017. december 31. előtti előfinanszírozással és kifizetési kérelmekkel). A nem fedezett összeg visszavonásra kerül, ami azt jelenti, hogy a tagállam elveszíti az adott finanszírozást.
                  
               
                     (11)
                  
                  
                     A tagállamok általi végrehajtás jelenlegi állásáról rendelkezésre álló információk azt mutatják, hogy magas az olyan pénzeszközök visszavonásának kockázata, amelyeket egyébként fel lehetne használni az újonnan felmerülő igények kezelésére. Az említett kockázat részben a tagállamok által nem befolyásolható okoknak – például a 2020–2021-es Covid19-világjárvány okozta végrehajtási késedelmek – tudható be. Ugyanakkor a pénzeszközök végrehajtási határidejének egy évvel történő meghosszabbítása lehetővé tenné a tagállamok számára, hogy teljes mértékben kihasználják a 2014–2020-as programok költségvetési kötelezettségvállalásait az ukrajnai háború miatt jelenleg előttük álló kihívások kezelése érdekében.
                  
               
                     (12)
                  
                  
                     Az 514/2014/EU rendelet elismeri, hogy a Bizottság vagy az érintett tagállam kezdeményezésére, új vagy előre nem látható körülmények esetén felül lehet vizsgálni az elfogadott nemzeti programot, és szükség esetén ki lehet azt igazítani a programozási időszak fennmaradó része tekintetében. Helyénvaló az ukrajnai háborút „új vagy előre nem látható körülménynek” tekinteni, ami indokolja valamely program végrehajtásának újbóli vizsgálatát és operatív átirányítását, az új igényekre tekintettel és a program korábban elfogadottak szerinti konkrét célkitűzésein belül.
                  
               
                     (13)
                  
                  
                     Annak érdekében, hogy a tagállamok továbbra is hozzáférjenek a 2014–2020-as belügyi alapok keretében fel nem használt összegekhez, az említett alapok támogathatósági időszakát egy évvel meg kell hosszabbítani, és el kell végezni a programok végrehajtására, jelentéstételére, értékelésére és lezárására alkalmazandó időpontok, valamint a visszavont összegekhez kapcsolódó időpontok szükséges kapcsolódó kiigazításait.
                  
               
                     (14)
                  
                  
                     Annak biztosítása érdekében, hogy a támogathatósági időszak meghosszabbítása a lehető legegyértelműbben kerüljön bevezetésre, meg kell határozni a kiadások felmerülésének és kifizetésének végső, kulcsfontosságú időpontját.
                  
               
                     (15)
                  
                  
                     Az (EU) 2018/2000 európai parlamenti és tanácsi rendelet (10) módosította az 516/2014/EU rendeletet annak érdekében, hogy felszabadítsa a nemzetközi védelmet kérelmező vagy a nemzetközi védelemben részesülő személyek átszállítására előirányzott forrásokhoz való hozzáférést, és lehetővé tegye azok felhasználását a nemzeti program keretében megvalósuló bizonyos egyéb intézkedésekhez. Ezt a rugalmassági elvet ki kell terjeszteni az új vagy előre nem látható körülményekre tekintettel felmerülő sürgető szükségletek kezelésére, különösen a tagállamoknak az Ukrajna elleni invázióból eredő új menekültügyi és migrációkezelési igényeire.
                  
               
                     (16)
                  
                  
                     Az összes rendelkezésre álló pénzeszközhöz való hozzáférés felszabadítása, valamint annak elkerülése érdekében, hogy a korábban az 516/2014/EU rendelet alapján bizonyos konkrét célokra előirányzott, fel nem használt források – köztük az egyedi intézkedésekre és az uniós áttelepítési programra szánt források – visszavonásából eredő veszteségük elkerülhető legyen, rugalmasságot kell biztosítani a tagállamok számára, hogy az új vagy előre nem látható körülményekre – például az Ukrajna elleni invázióból eredő körülményekre – tekintettel kivételesen felhasználhassák az említett forrásokat.
                  
               
                     (17)
                  
                  
                     Az előre nem látható jövőbeli események kezelésében történő segítséget célzó, rendelkezésre álló finanszírozási források bővítése érdekében helyénvaló lehetővé tenni a tagállamok és más köz- vagy magánszektorbeli támogatók számára, hogy a 2021–2027-es programozási időszakban külső címzett bevétel formájában további pénzügyi hozzájárulást nyújtsanak a menekültügy és a migráció kezeléséhez. Az említett külső címzett bevételnek a tagállamok és más köz- vagy magánszektorbeli támogatók célzott hozzájárulását kell képeznie a 2021–2027-es Menekültügyi, Migrációs és Integrációs Alap meghatározott kiadási tételeinek finanszírozásához, és további felkészültségi intézkedést tesz majd lehetővé a tagállamokban végzett menekültügyi és migrációs tevékenységek finanszírozására olyan válságok idején, mint például az Ukrajna elleni invázióból eredő válság.
                  
               
                     (18)
                  
                  
                     A rendelkezésre álló finanszírozás hatásának maximalizálása érdekében a 2014–2020-as Menekültügyi, Migrációs és Integrációs Alap és a 2021–2027-es Menekültügyi, Migrációs és Integrációs Alap keretében nyújtott támogatás kiegészíti a más uniós alapokból – különösen a kohéziós politika keretében – finanszírozott intézkedéseket.
                  
               
                     (19)
                  
                  
                     mivel e rendelet céljait a tagállamok nem tudják kielégítően megvalósítani, az Unió szintjén azonban – az intézkedés terjedelme vagy hatásai miatt – e célok jobban megvalósíthatók, az Unió intézkedéseket hozhat a szubszidiaritásnak az Európai Unióról szóló szerződés (EUSZ) 5. cikkében foglalt elvével összhangban. Az arányosságnak az említett cikkben foglalt elvével összhangban ez a rendelet nem lépi túl az e célok eléréséhez szükséges mértéket.
                  
               
                     (20)
                  
                  
                     Tekintettel arra, hogy sürgősen pénzügyi forrásokat kell a tagállamok rendelkezésére bocsátani az Ukrajnából lakóhelyüket elhagyni kényszerült személyek tömeges beáramlása által okozott migrációs, határigazgatási és biztonsági szükségletek kezelésére, helyénvalónak tűnik a nemzeti parlamenteknek az Európai Unióban betöltött szerepéről szóló, az EUSZ-hez, az Európai Unió működéséről szóló szerződéshez (EUMSZ) és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében előírt, nyolchetes időszak alóli kivétellel élni.
                  
               
                     (21)
                  
                  
                     Az EUSZ-hez és az EUMSZ-hez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban, az említett jegyzőkönyv 4. cikkének sérelme nélkül, Írország nem vesz részt ennek a rendeletnek az elfogadásában, az rá nézve nem kötelező és nem alkalmazandó.
                  
               
                     (22)
                  
                  
                     Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikkével összhangban Dánia nem vesz részt ennek a rendeletnek az elfogadásában, az rá nézve nem kötelező és nem alkalmazandó.
                  
               
                     (23)
                  
                  
                     Az 514/2014/EU, az 516/2014/EU és az (EU) 2021/1147 rendeleteket ezért ennek megfelelően módosítani kell.
                  
               
                     (24)
                  
                  
                     Annak érdekében, hogy az Ukrajnából lakóhelyüket elhagyni kényszerült személyek tömeges beáramlása által okozott migrációs, határigazgatási és biztonsági szükségletek kezelésére sürgősen pénzügyi források álljanak a tagállamok rendelkezésére, e rendeletnek sürgősen, az Európai Unió Hivatalos Lapjában való kihirdetését követő napon hatályba kell lépnie,
                  
               ELFOGADTA EZT A RENDELETET:
         
            1. cikk
            Az 514/2014/EU rendelet a következőképpen módosul:
            
                        1.
                     
                     
                        A 17. cikk (3) bekezdésének helyébe a következő szöveg lép:
                        
                           „(3)   A specifikus rendeletek értelmében a kiadás támogatható, ha 2014. január 1. és 2024. június 30. között merült fel valamely kedvezményezettnél és azt 2014. január 1. és 2024. június 30. között teljes mértékben ki is fizette a kijelölt felelős hatóság.”
                        
                     
                  
                        2.
                     
                     
                        A 40. cikk a következőképpen módosul:
                        
                                    a)
                                 
                                 
                                    az (1) bekezdés bevezető szövegrésze helyébe a következő szöveg lép:
                                    
                                       „(1)   A tagállamok 2024. december 31-ig benyújtják az alábbi dokumentumokat:”;
                                    
                                 
                              
                                    b)
                                 
                                 
                                    a (2) bekezdés helyébe a következő szöveg lép:
                                    
                                       „(2)   A felelős hatóság által 2023. október 16. és 2024. június 30. között végrehajtott kifizetéseket az utolsó éves beszámolóban kell feltüntetni.”
                                    
                                 
                              
                  
                        3.
                     
                     
                        Az 50. cikk (4) bekezdésének helyébe a következő szöveg lép:
                        
                           „(4)   Az időszak utolsó két évére vonatkozó kötelezettségvállalásokat a program zárására vonatkozó rendelkezésekkel összhangban kell visszavonni.”
                        
                     
                  
                        4.
                     
                     
                        Az 54. cikk (1) bekezdésének helyébe a következő szöveg lép:
                        
                           „(1)   A felelős hatóság 2016. március 31-ig, majd 2023-ig bezárólag minden azt követő év március 31-ig éves jelentést küld a Bizottságnak az egyes nemzeti programok előző pénzügyi évben való végrehajtásáról, és a megfelelő szinten közzé is teheti ezeket az információkat. A 2016-ban benyújtott jelentés a 2014-es és a 2015-ös pénzügyi évre vonatkozik. A tagállamok 2024. december 31-ig benyújtják a nemzeti programok végrehajtásáról szóló zárójelentést.”
                        
                     
                  
                        5.
                     
                     
                        Az 57. cikk a következőképpen módosul:
                        
                                    a)
                                 
                                 
                                    az (1) bekezdés b) pontjának helyébe a következő szöveg lép:
                                    
                                                „b)
                                             
                                             
                                                2024. december 31-ig a nemzeti programjaik intézkedéseinek hatásairól szóló utólagos értékelő jelentést.”;
                                             
                                          
                              
                                    b)
                                 
                                 
                                    a (2) bekezdés b) pontjának helyébe a következő szöveg lép:
                                    
                                                „b)
                                             
                                             
                                                a nemzeti programok zárását követően, 2025. június 30-ig az e rendelet és a specifikus rendeletek hatásairól szóló utólagos értékelő jelentést.”.
                                             
                                          
                              
                  
         
            2. cikk
            Az 516/2014/EU rendelet a következőképpen módosul:
            
                        1.
                     
                     
                        A 16. cikk (3) bekezdésének helyébe a következő szöveg lép:
                        
                           „(3)   Az e cikk (1) és (2) bekezdésében említett kiegészítő összegek tagállamoknak való kiosztása a félidős felülvizsgálat keretében, a nemzeti programjukat jóváhagyó vagy módosító egyedi finanszírozási határozatok útján történik, az 514/2014/EU rendelet 14. és 15. cikkében meghatározott eljárásal összhangban. Ezek az összegek csak az e rendelet II. mellékletében felsorolt egyedi intézkedések végrehajtására használhatók fel. Amennyiben azonban új vagy előre nem látható körülményekre tekintettel szükséges, a tagállam felhasználhatja az említett összegeket nemzeti programja keretében más intézkedésekhez, feltéve, hogy az ilyen felhasználást megelőzően konzultál a Bizottsággal.”
                        
                     
                  
                        2.
                     
                     
                        A 17. cikk (9) bekezdésének helyébe a következő szöveg lép:
                        
                           „(9)   Az e cikk (1) és a (2) bekezdésében említett kiegészítő összegeket kétévente kell a tagállamok részére kiutalni, első alkalommal a nemzeti programjukat az 514/2014/EU rendelet 14. cikkében meghatározott eljárással összhangban jóváhagyó egyedi finanszírozási határozatok, később pedig a nemzeti programjukat jóváhagyó határozatokhoz csatolandó finanszírozási határozat keretében. Ezek az összegek nem csoportosíthatók át a nemzeti program szerinti más intézkedések céljára. Amennyiben azonban új vagy előre nem látható körülményekre tekintettel szükséges, a tagállam átcsoportosíthatja az említett összegeket nemzeti programja keretében más intézkedésekhez, feltéve, hogy az ilyen átcsoportosítást megelőzően konzultál a Bizottsággal.”
                        
                     
                  
         
            3. cikk
            Az (EU) 2021/1147 rendelet 10. cikke a következő bekezdéssel egészül ki:
            
               
                  „(5)   Az e rendelet szerinti támogatás a tagállamok és más köz- vagy magánszektorbeli támogatók hozzájárulásaiból is finanszírozható, külső címzett bevételként, a költségvetési rendelet 21. cikkének (5) bekezdésével összhangban.”
               
            
         
         
            4. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Strasbourgban, 2022. április 6-án.
            
               
                  az Európai Parlament részéről
               
               
                  az elnök
               
               R. METSOLA
            
            
               
                  a Tanács részéről
               
               
                  az elnök
               
               C. BEAUNE
            
         
         
            (1)  Az Európai Parlament 2022. március 24-i álláspontja (a Hivatalos Lapban még nem tették közzé) és a Tanács 2022. április 4-i határozata.
         
            (2)  Az Európai Parlament és a Tanács 516/2014/EU rendelete (2014. április 16.) a Menekültügyi, Migrációs és Integrációs Alap létrehozásáról, a 2008/381/EK tanácsi határozat módosításáról, valamint az 573/2007/EK és az 575/2007/EK európai parlamenti és tanácsi határozatok és a 2007/435/EK tanácsi határozat hatályon kívül helyezéséről (HL L 150., 2014.5.20., 168. o.).
         
            (3)  Az Európai Parlament és a Tanács 515/2014/EU rendelete (2014. április 16.) a Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról és az 574/2007/EK határozat hatályon kívül helyezéséről (HL L 150., 2014.5.20., 143. o.).
         
            (4)  Az Európai Parlament és a Tanács 513/2014/EU rendelete (2014. április 16.) a Belső Biztonsági Alap részét képező, a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszköz létrehozásáról és a 2007/125/IB tanácsi határozat hatályon kívül helyezéséről (HL L 150., 2014.5.20., 93. o.).
         
            (5)  Az Európai Parlament és a Tanács 514/2014/EU rendelete (2014. április 16.) a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról (HL L 150., 2014.5.20., 112. o.).
         
            (6)  Az Európai Parlament és a Tanács (EU) 2021/1147 rendelete (2021. július 7.) a Menekültügyi, Migrációs és Integrációs Alap létrehozásáról (HL L 251., 2021.7.15., 1. o.).
         
            (7)  Az Európai Parlament és a Tanács (EU) 2021/1148 rendelete (2021. július 7.) a határigazgatás és a vízumpolitika pénzügyi támogatására szolgáló eszköznek az Integrált Határigazgatási Alap részeként történő létrehozásáról (HL L 251., 2021.7.15., 48. o.).
         
            (8)  Az Európai Parlament és a Tanács (EU) 2021/1149 rendelete (2021. július 7.) a Belső Biztonsági Alap létrehozásáról (HL L 251., 2021.7.15., 94. o.).
         
            (9)  Az Európai Parlament és a Tanács (EU) 2021/1060 rendelete (2021. június 24.) az Európai Regionális Fejlesztési Alapra, az Európai Szociális Alap Pluszra, a Kohéziós Alapra, az Igazságos Átmenet Alapra és az Európai Tengerügyi, Halászati és Akvakultúra-alapra vonatkozó közös rendelkezések, valamint az előbbiekre és a Menekültügyi, Migrációs és Integrációs Alapra, a Belső Biztonsági Alapra és a határigazgatás és a vízumpolitika pénzügyi támogatására szolgáló eszközre vonatkozó pénzügyi szabályok megállapításáról (HL L 231., 2021.6.30., 159. o.).
         
            (10)  Az Európai Parlament és a Tanács (EU) 2018/2000 rendelete (2018. december 12.) az (EU) 2015/1523 és az (EU) 2015/1601 tanácsi határozat végrehajtásának támogatására lekötött fennmaradó összegek újbóli lekötése vagy ezen összegeknek a nemzeti programok keretében megvalósuló egyéb intézkedésekhez történő hozzárendelése tekintetében az 516/2014/EU európai parlamenti és tanácsi rendelet módosításáról (HL L 328., 2018.12.21., 78. o.).